E-pos uit Nahariya, Israel
JY LEES NOU E-pos uit Nahariya, Israel
Egonne Roth, oorspronklik van Stellenbosch, is sak en pak Israel toe – die plek van haar herkoms.
'Volgende jaar Pasga in Jerusalem.’ Dís die versugting van alle Jode, waar hulle hulle ook al bevind. En Christene wil graag oor die Pase in Jesus se voetspore loop. Dié jaar begin die Joodse Pesach met die Pasga-maaltyd op die aand van 12 April, die Weste vier Goeie Vrydag op 14 April en die Oosterse Ortodokse Christene op 21 April.
WAAROM ISRAEL? Ek het 20 jaar lank daarna gestrewe om na Israel te verhuis - as gevolg van my Joodse herkoms en ’n belangstelling in die land. Ek het in 2002 Israeliese burgerskap gekry en woon nou saam met my vriendin, Yehudit, in Nahariya, ’n klein dorpie aan die noordelike kus van die Middellandse See, sowat 10 km suid van die Lebanese grens.
PAS JY GEMAKLIK IN? Ja, ek het geweet wat lê vir my voor, en dis ’n oop samelewing - hier woon mense van elke vasteland en meer as 80 lande: Álmal is vreemd, dus is niemand vreemd nie!
NUWE VRIENDE? Ja, verskeie, hoewel nie veel intieme vriende nie. My beste vriend hier is ’n betreklik nuwe immigrant uit Kanada.
WAT GENIET JY DIE MEESTE DAAR? Die ontspannendheid en hartlikheid. Alles is baie laid back. As nuwe immigrant word ek hartlik verwelkom. Niemand sien op my neer omdat ek klasgee en huise skoonmaak nie.